สังคมข่าวหุ้น
*SET รีบาวด์ หลังหมดผลกระทบ MSCI Rebalancing ไปแล้ว ผสานข่าวความคืบหน้าวัคซีนของ Moderna ว่ามีประสิทธิภาพสูงและไม่มีปัญหาด้านความปลอดภัย
1 ธ.ค. 2563

ดวงดี
*SET รีบาวด์ หลังหมดผลกระทบ MSCI Rebalancing ไปแล้ว ผสานข่าวความคืบหน้าวัคซีนของ Moderna ว่ามีประสิทธิภาพสูงและไม่มีปัญหาด้านความปลอดภัย
*ตลาดหุ้นไทยปิดวานนี้ (1 ธ.ค.) ที่ 1,420.87 จุด บวก 12.56 จุด หรือ 0.89% มูลค่าการซื้อขาย 78,416.50 ล้านบาท โดยหลักทรัพย์ที่มีการซื้อขายสูงสุด ได้แก่ KBANK ปิดที่ 112.50 บาท เพิ่มขึ้น 2.50 บาท มูลค่าการซื้อขาย 2,920.73 ล้านบาท
*บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG นิวไฮรอบ 10 เดือน โดยปิดตลาดที่ระดับ 6.25 บาท บวก 0.45 บาท หรือ 7.76% “เฉลียว วิทูรปกรณ์” รองประธานเจ้าหน้าที่บริหาร มั่นใจรายได้งวดปี 63/64 (เดือนเม.ย. 63-มี.ค. 64) จะลดลงไม่เกิน 12% เมื่อเทียบกับปีก่อน หรือมีรายได้ไม่ต่ำกว่า 9,000 ล้านบาท เนื่องจากมองว่าช่วงครึ่งปีหลังของปีบัญชี 63/64 (เดือนต.ค. 63-มี.ค. 64) ทิศทางยอดขายจะฟื้นตัวได้ในทุกธุรกิจ
*บมจ.เสริมสร้าง พาวเวอร์ คอร์ปอเรชั่น หรือ SSP ราคาหุ้นปิดวานนี้ (1 ธ.ค. 63) ที่ระดับ 11.00 บาท บวก 1.00 บาท หรือ 10% มูลค่าการซื้อขาย 180.80 ล้านบาท ราคาสูงสุดตั้งแต่เข้าตลาดฯ เมื่อวันที่ 27 ก.ย. 60 โดยก่อนหน้า “วรุตม์ ธรรมาวรานุคุปต์” CEO ระบุว่า แนวโน้มในช่วงที่เหลือของปี 2563 คาดยังเติบโตได้ตามเป้าหมาย เนื่องจากปี 2563 มีการรับรู้รายได้จากโรงไฟฟ้าโครงการ Yamaga
*ตลาดหลักทรัพย์ฯ รับหุ้นเพิ่มทุนของบริษัท บีซีพีจี (BCPG) จำนวน 391.50 ล้านหุ้น เสนอขายนักลงทุน PP เข้าซื้อขายวันนี้ (2 ธ.ค.) ด้านราคาหุ้นติดไซเลนต์พีเรียด 1 ปี ทยอยขายได้ 25% พ้น 6 เดือน
*บริษัท ทีพีไอ โพลีน เพาเวอร์ จำกัด (มหาชน) หรือ TPIPP ส่งซิกแนวโน้มไตรมาส 4/2563 มีประสิทธิภาพการผลิตที่ดีต่อเนื่องจากการเพิ่มหม้อต้มไอน้ำ ประกอบกับภาพรวมอุตสาหกรรมในประเทศที่เริ่มทยอยฟื้นตัวสู่ระดับปกติหลังผ่านช่วงโควิด-19 ผลักดันผลการดำเนินงานทั้งปี 2563 ให้เป็นไปตามเป้าหมายที่วางไว้ ส่วน 9 เดือนแรกของปีกวาดกำไร 3,345 ล้านบาท ตามปริมาณการขายไฟฟ้าเพิ่มขึ้นทำสถิติสูงสุด
*TFG ฮอต!! เสนอขายหุ้นกู้ ประเภทไม่ด้อยสิทธิ ไม่มีประกัน อายุ 3 ปี มูลค่ารวม 1 พันล้านบาท ให้กับผู้ลงทุนสถาบัน ระหว่างวันที่ 23-25 พ.ย. 63 ได้รับความสนใจอย่างท่วมท้น สามารถขายได้ครบทั้งจำนวน “วินัย เตียวสมบูรณ์กิจ” ประธานเจ้าหน้าที่บริหาร ระบุนำเงินไปใช้ในการขยายธุรกิจสร้างรายได้เพิ่ม พร้อมเดินหน้าควบคุมต้นทุน เพื่อสนับสนุนการทำกำไรให้ดีขึ้นต่อเนื่อง ประเมินความต้องการบริโภคสุกรและไก่เพิ่มขึ้น ผลักดันผลงานปีนี้โตเข้าเป้าหมาย
*“ชาคริต ดิเรกวัฒนชัย” หัวหน้าคณะผู้บริหารสายกิจการองค์กร บมจ.บีอีซี เวิลด์ (BEC) ระบุถึงกรณีที่มีกระแสข่าวมีกลุ่มทุนใหม่เข้ามาซื้อกิจการ BEC ว่า เรื่องดังกล่าวไม่มีมูลความจริง และกลุ่มมาลีนนท์ก็ยังคงถือหุ้นอยู่ ส่วนกลุ่มจุฬางกูร ก็ถือหุ้น BEC สัดส่วนกว่า 19% มาหลายปีแล้ว ซึ่งที่ผ่านมาก็มาโหวตในฐานะผู้ถือหุ้นมาตลอด แต่อาจจะถูกโยงกับกลุ่มจึงรุ่งเรืองกิจกลายเป็นข่าวลือว่าจะเข้ามาถือหุ้น BEC ซึ่งขณะนี้ไม่มีข้อมูลดังกล่าว
*ผู้จัดการกองทุนเร่งเข็นสารพัดกองทุนช่วงโค้งสุดท้าย “บลจ.กรุงไทย” เปิดขายซีรีส์ “กองทุนตราสารหนี้ทั่วโลก” อายุ 1 ปีต่อเนื่อง ขายตั้งแต่วันนี้ถึง 4 ธ.ค. 63 ลงทุนขั้นต่ำ 1,000 บาท “บลจ.ไทยพาณิชย์” ขายกองทุนคอมเพล็กซ์รีเทิร์น เห็นโอกาสเพิ่มผลตอบแทนจากกลุ่มประเทศตลาดเกิดใหม่ เสิร์ฟนักลงทุนรายใหญ่ต่อเนื่อง เปิด IPO วันที่ 1-9 ธ.ค.นี้
*แดน ปฐมวาณิชย์ ประธานเจ้าหน้าที่บริหาร บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เผย ใส่เงินลงทุน 170 ล้านบาท เข้าถือหุ้นในซิตี้ฟูดเพิ่มเป็น 99.99% หนุนฐานการผลิตเพิ่ม 35% โดยประเมินผลิตภัณฑ์อาหารโปรตีนจากพืชในปี 2564 มีแนวโน้มเติบโตเด่น หลังขยายตลาดในประเทศ พร้อมเตรียมจับมือพันธมิตร 2 ราย ปั้นแบรนด์ใหม่ผลิตอาหารโปรตีนจากพืช